Imtella' Ottubru 7, 2020 - Aġġornata 7 Ta' Ottubru, 2020 6:17pm Mijiet ta' studenti tal-primarja u s-sekondarja fl-iskejjel tal-istat u tal-knisja bdew is-sena skolastika llum. Dan seħħ fl-isfond tat-teħid ta' diversi miżuri maħsuba biex iħarsu lill-istudenti, l-edukaturi, l-ġenituri u l-impjegati tal-iskejjel mill-imxija tal-COVID-19. Din is-sena, tfal u adolexxenti ma rritornawx l-iskola f'daqqa iżda qed jidħlu lura fil-klassijiet fuq medda ta' ftit ġranet, skont is-sena tagħhom. Kulħadd se jkun daħal l-iskola sa bħal-lum tmint' ijiem. Quddiem waħda mill-primarji fil-Ħamrun, il-ġenituri u l-istudenti kienu konxji tan-normalità l-ġdida barra l-iskejjel. Ma qagħdux qaqoċċa flimkien anke jekk kien hemm min ilu ma jara lil xulxin minn Marzu, iżda żammew id-distanza soċjali. Lebsin il-maskra jew visor, l-ewwel li daħlu l-iskola kienu t-tfal tas-sitt sena mill-entratura prinċipali. Għaxar minuti wara, minn entratura differenti daħlu l-istudenti tat-tieni sena tal-kindergarten. Malli rifsu l-għatba, ittieħdet it-temperatura u għamlu s-sanitizer. Wara kampanja ta' informazzjoni fuq il-paġna ta' Facebook tal-iskola, minn barra stajna nosservaw diversi posters ifakkru lill-istudenti x'għandhom jagħmlu biex irażżnu l-imxija tal-Covid-19. U wara seba' xhur bogħod mill-iskola, kif ħassewhom it-tfal dalgħodu? Segwi x'qalu fil-filmat? AĠĠORNAT: Mal-5,500 tfal u żgħażagħ illum irritornaw fl-iskejjel tal-gvern